এবার তাঁর সঙ্গী হতে চলেছেন কলকাতার পুলিশ কমিশনার সুরজিৎ কর পুরকায়স্থ।মুখ্যমন্ত্রী মমতা বন্দ্যোপাধ্যায়ের ঘোষণামতো হকারদের আইনি বৈধতা দেওয়ার পাশাপাশি একগুচ্ছ সুবিধা দেওয়ার জন্য আগেই উদ্যোগী হয়েছিল পুরসভা। কিন্তু যাবতীয় প্রস্তুতি সত্ত্বেও নাম নথিভুক্তকরণের ক্ষেত্রে হকারদের একটা বড় অংশ কোনও সাড়াই দেননি। পরিস্থিতি সামাল দিতে নামেন পুরমন্ত্রী ফিরহাদ হাকিম এবং শোভন। তাঁরা দু’জনই ভাল করে জানতেন যে, হকারদের প্রকল্প বাস্তবায়িত করতে না পারলে তার ‘দায়’ তাঁদের উপরেই আসবে। সেইমতো গত সেপ্টেম্বরে গড়িয়াহাটের মোড়ে দাঁড়িয়ে  হকারদের আবেদনপত্র বিলিও করেছিলেন ফিরহাদ এবং শোভন। কিন্তু তাতেও হকার-শো সফল হয়নি বলে পুর প্রশাসনের একাংশের দাবি। এবার তাই হকার সংক্রান্ত বিষয়ে শোভন পুলিশ কমিশনারেরই দ্বারস্থ হতে চলেছেন বলে পুরসভা সূত্রের খবর।
পুর আধিকারিকদের একাংশ জানাচ্ছেন, নাম নথিভুক্তকরণের জন্য পুরসভায় হকারদের আবেদন জমা পড়েছে প্রায় ৬১ হাজার। কম্পিউটারে নাম নথিভুক্তকরণের পাশাপাশি তালিকা তৈরির কাজ ইতিমধ্যেই শেষ হয়ে গিয়েছে। এবার সেই তালিকা পুলিশের কাছে পাঠানো হবে। তার পরে শহরের ‘পুরনো’ এবং ‘নতুন’ হকারদের পুলিশই যাচাই করে দেখবে। কারণ, গত বছরের মার্চে হকারদের আইনি বৈধতা দেওয়ার কথা ঘোষণার সময় মমতা এ-ও জানিয়েছিলেন যে, নতুন করে কোনও হকারকে বসতে দেওয়া হবে না। সেইমতোই পুরনো-নতুন হকার বাছাইয়ে পুরসভার এই তোড়জোড়। পুর কর্তৃপক্ষের দাবি, কলকাতা পুলিশের কাছে এলাকাভিত্তিক হকারদের একটি পুরনো সমীক্ষা রয়েছে। সেই সমীক্ষা অনুযায়ীই মিলিয়ে দেখা হবে, শহরের ‘পুরনো’ হকার কারা, আর কারাই বা ‘নতুন’ বসেছেন।
তবে হকার সংগঠনগুলি জানাচ্ছে, যে তালিকা তৈরি হয়েছে, তার সঙ্গে বাস্তবের তফাৎ রয়েছে। কারণ, শহরে হকারের মোট সংখ্যা প্রায় তিন লক্ষ। সেখানে মাত্র ৬১ হাজার আবেদন জমা পড়েছে! হকারদের অন্যতম বড় সংগঠন ‘হকার সংগ্রাম কমিটি’র সাধারণ সম্পাদক শক্তিমান ঘোষের কথায়, ‘‘হকাররা সাড়া দেবেনই বা কেন? এটা নিয়ে আইনি লড়াই চলছে। এই নথিভুক্তকরণের নিশ্চয়তা কোথায়?’’
প্রসঙ্গত, মুখ্যমন্ত্রীর ঘোষণা বাস্তবায়িত করতে পুরসভার তরফে আয়োজনের কোনও ত্রুটি ছিল না। দফায় দফায় আধিকারিকদের নিয়ে বৈঠক করেছিলেন পুর কমিশনার। আবেদনপত্র ঝাড়াই-বাছাইয়ের কাজে আলাদাভাবে নিয়োগ করা হয়েছিল কর্মী। ভাড়া করা হয়েছিল ১০টি কম্পিউটারও। কিন্তু এত কিছু করেও তেমন কোনও ফল না মেলায় এবার বদলে ফেলা হল জুটি।